text: Grænse-pendlernes skat skal blive i de sønderjyske kommuner
  25 april 2010 kl. 13.11
  Hver dag pendler flere tusinde tyskere til de sønderjyske kommuner for at arbejde. De betaler skat i Danmark, men alligevel koster de kommunerne penge.
  
  SF og Socialdemokratiet har derfor fremsat et forslag til ændring af skattelovgivningen. Skatten for tyskernes arbejde skal blive i grænsekommunernes kasser.
  Staten løber nemlig med det tyskernes betaler i skat.
  Skattepengene for tyskernes arbejde går direkte i statskassen. Herfra fordeles de ud til kommunerne igen. Ikke til grænsekommunerne men alle landets kommuner.
  Udlændinge, der arbejder i Danmark, har ret til blandt andet sygedagpenge og daginstitutionspladser. De betyder, at de tyske pendlere koster mere end det kommunerne får fra statskassen. Omvendt er det i Øresundsregionen. Her får kommunen lov at beholde de svenske pendleres skattekroner.
  En ligestilling med den løsning hilser borgmesteren i Haderslev , socialdemokraten Jens Chr. Gjesing velkommen. Det vil i hans øjne give en bedre integration og mobilitet over grænsen.
  